title: Препоръка (ЕС) 2016/336 на Комисията от 8 март 2016 година за прилагането на Директива 2008/120/ЕО на Съвета относно определяне на минималните стандарти за защита на свинете във връзка с мерките за намаляване на необходимостта от купиране на опашката

text:
               9.3.2016

               BG

               Официален вестник на Европейския съюз

               L 62/20

         ПРЕПОРЪКА (ЕС) 2016/336 НА КОМИСИЯТА
   от 8 март 2016 година
   за прилагането на Директива 2008/120/ЕО на Съвета относно определяне на минималните стандарти за защита на свинете във връзка с мерките за намаляване на необходимостта от купиране на опашката
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:

               (1)

               С Директива 2008/120/ЕО на Съвета (1) от държавите членки се изисква да гарантират, че купирането на опашката не се извършва рутинно, а само когато съществуват доказателства, че е наранено вимето на свинете майки или са наранени ушите и опашките на други свине.

               (2)

               Купирането на опашката на свинете се практикува с цел да се предотврати хапането на опашките — анормално поведение, предизвиквано от много фактори. При тази практика е вероятно да се причини болка на свинете и следователно тя вреди на хуманното отношение към тях.

               (3)

               В Директива 2008/120/ЕО се предвижда, че преди извършването на купиране на опашката трябва да вземат други мерки, за да се предотвратяват прояви на хапане на опашките и други вредни навици при свинете, като се вземат предвид жизнената среда и гъстотата на отглеждане. Поради тази причина, ако условията на околната среда или системите на управление не са подходящи, те трябва да бъдат променени.

               (4)

               С Директива 2008/120/ЕО от държавите членки също така се изисква да гарантират, че свинете имат постоянен достъп до достатъчно количество материали, като слама, сено, дървесина, дървени стърготини, гъбен компост, торф или смес от такива материали („материали за обогатяване на средата“), позволяващи характерните за тези животни дейности, при условие че не се застрашава тяхното здраве.

               (5)

               Европейският орган за безопасност на храните предостави научни становища относно рисковете, свързани с хапането на опашките при свинете, и възможните начини за намаляване на необходимостта от купиране на опашката (2), както и научно становище относно многостранен подход при използването на свързани с животните и несвързани с животните мерки с цел оценяване на хуманното отношение към свинете (3). Констатациите в тези научни становища следва да се вземат предвид в рамките на най-добрите практики, посочени в настоящата препоръка.

               (6)

               Животновъдните системи се различават в различните държави членки. Поради това е необходимо на равнището на Съюза да се препоръчат най-добри практики, насочени към ограничаване на необходимостта от купиране на опашката и намиране на оптимизирани решения за предоставянето на материали за обогатяване на средата.

               (7)

               Настоящата препоръка следва да се прилага в съответствие с разпоредбите на Директива 2008/120/ЕО и други, имащи отношение към темата законодателни актове на Съюза, приложими към хуманното отношение към свинете,

         ПРИЕ НАСТОЯЩАТА ПРЕПОРЪКА:

               1.

               При прилагането на общите изисквания относно предотвратяването на хапането на опашките при свинете, а по този начин — за намаляване на рутинното купиране на опашките, както е предвидено в приложение I към Директива 2008/120/ЕО, държавите членки следва да вземат предвид основаващите се на научните знания насоки за най-добри практики, посочени в параграфи 2 — 7.

               2.

               Държавите членки следва:

                           а)

                           да гарантират, че земеделските стопани извършват оценка на риска от разпространение на хапането на опашките въз основа на свързани с животните и несвързани с животните показатели („оценка на риска“); и

                           б)

                           да изготвят критерии за съответствие с определените в законодателството изисквания и да оповестят критериите на уебсайт.

               3.

               При извършване на оценката на риска следва да бъдат проверявани следните параметри:

                           а)

                           предоставените материали за обогатяване на средата;

                           б)

                           чистотата;

                           в)

                           температурният комфорт и качеството на въздуха;

                           г)

                           здравословното състояние;

                           д)

                           съперничеството за храна и пространство;

                           е)

                           хранителният режим.

                     Въз основа на резултатите от оценката на риска следва да се обмисля извършването на подходящи промени в управлението на земеделските стопанства, като например предоставяне на подходящи материали за обогатяване на средата, осигуряване на комфортни условия на околната среда, гарантиране на добро здравословно състояние и/или осигуряване на балансиран хранителен режим на свинете.

               4.

               Материалите за обогатяване на средата следва да дават възможност на свинете да удовлетворяват основните си потребности, без да се излага на риск тяхното здраве.
               За тази цел материалите за обогатяване на средата следва да са безопасни и да имат следните характеристики:
               а)   да са годни за консумация— така че свинете да могат да ги ядат или миришат, за предпочитане с някакви хранителни ползи;
               б)   да са годни за дъвчене— така че свинете да могат да ги хапят;
               в)   да са пригодени за разучаване— така че свинете да могат да ги разучават;
               г)   да са манипулируеми— така че свинете да могат да променят тяхното местоположение, външния им вид или структурата им.

               5.

               В допълнение към характеристиките, изброени в параграф 4, материалите за обогатяване на средата следва да се предоставят по такъв начин, че:

                           а)

                           да предизвикват устойчив интерес, т.е. те следва да насърчават изследователското поведение на свине и редовно да бъдат подменяни и допълвани;

                           б)

                           да са достъпни за манипулиране със зурлите;

                           в)

                           да са предоставени в достатъчно количество;

                           г)

                           да са чисти и хигиенични.

               6.

               За да отговарят на основните потребности на свинете, материалите за обогатяване на средата трябва да притежават всички характеристики, изброени в параграфи 4 и 5.
               За тази цел материалите за обогатяване на средата следва да бъдат класифицирани, както следва:
               а)   оптимални материали— материали, притежаващи всички характеристики, изброени в параграфи 4 и 5, поради което може да се използват самостоятелно;
               б)   неоптимални материали— материали, притежаващи повечето от характеристиките, изброени в параграфи 4 и 5, поради което следва да се използват в комбинация с други материали;
               в)   материали от второстепенен интерес— материали, осигуряващи развлечение за свинете, без да се считат за отговарящи на основните им потребности, поради което следва да се предоставят заедно с оптимални или неоптимални материали.

               7.

               За да може да се проверява дали свинете имат достъп до достатъчно и подходящи материали за обогатяване на средата, държавите членки следва да гарантират, че земеделските стопани спазват най-добрите практики по отношение на подходящи показатели за наблюдение на хуманното отношение към свинете, за които се грижат.
               Този метод за оценка, използван за проверяване на достъпа до материали за обогатяване на средата, следва да включва проверки, основани на:

                           а)

                           свързани с животните показатели, като например наличието на нахапани опашки, кожни наранявания и/или необичайно поведение на свинете (например слаб интерес към предоставените материали за обогатяване на средата, борба помежду им за използване на въпросните материали, хапане на елементи, различни от предоставените материали за обогатяване на средата, риене в собствените изпражнения или, в случая на свине майки — засилване на поведението на изграждане на „фалшиво гнездо“); и

                           б)

                           несвързани с животните показатели, като честотата на подновяване на предоставените материали за обогатяване на средата, тяхната достъпност, количество и чистота.

               8.

               Комисията следва да наблюдава прилагането на настоящата препоръка и да предоставя на свой общодостъпен уебсайт по-подробна информация относно най-добрите практики, посочени в параграфи 2 — 7, в съответствие с най-новите и най-подходящи научни познания.

               9.

               Държавите членки, с активното участие на земеделските стопани, следва да популяризират по подходящ начин най-добрите практики, посочени в параграфи 2 — 7.

      Съставено в Брюксел на 8 март 2016 година.

            За Комисията

         Vytenis ANDRIUKAITIS

            Член на Комисията

      (1)  Директива 2008/120/ЕО на Съвета от 18 декември 2008 г. относно определяне на минималните стандарти за защита на свинете (ОВ L 47, 18.2.2009 г., стр. 5).

      (2)  http://www.efsa.europa.eu/en/efsajournal/pub/611

      (3)  http://www.efsa.europa.eu/en/efsajournal/pub/3702


title: Препоръка на Съвета от 28 юни 2011 година — Младежта в движение — насърчаване на мобилността с учебна цел на младите хора

text:
               7.7.2011

               BG

               Официален вестник на Европейския съюз

               C 199/1

         ПРЕПОРЪКА НА СЪВЕТА
   от 28 юни 2011 година
   Младежта в движение — насърчаване на мобилността с учебна цел на младите хора
   2011/C 199/01
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 165 и 166 от него,
   като взе предвид предложението на Европейската комисия,
   като има предвид, че:

               (1)

               В съобщението си от 3 март 2010 г. озаглавено Европа 2020 — Европейска стратегия за интелигентен, устойчив и приобщаващ растеж Комисията определи като един от приоритетите си разработването на икономика, основана на знанието и иновациите („интелигентен растеж“), и изведе на преден план водеща инициатива (Младежта в движение), с оглед да допринесе за подобряване на резултатите и международната привлекателност на институциите за висше образование в Европа и да повиши цялостното качество на всички равнища на образование и обучение в Съюза, като се съчетават върхови постижения и равенство, чрез насърчаване на мобилността на младите хора и чрез подобряване на възможностите им за работа. Настоящата препоръка е част от инициативата Младежта в движение и е съвместима с интегрираните насоки „Европа 2020“

               (2)

               Мобилността с учебна цел, което означава транснационалната мобилност за целите на придобиване на нови знания, умения и компетентности, представлява един от основните начини, чрез които младите хора могат да повишат бъдещата си пригодност за заетост, както и междукултурната си осведоменост и творчески способности, да постигнат напредък в личностното си развитие и да се изградят като активни граждани. Европейците, които са участвали в мобилност с учебна цел в млада възраст, е по-вероятно да бъдат мобилни и впоследствие в трудовата си дейност. Мобилността с учебна цел може да допринесе за по-широко отваряне на системите за образование и обучение, за засилване на техните европейски и международни измерения, за подобряване на достъпа до тях и за повишаване на ефикасността им. Тя може също така да укрепи европейската конкурентоспособност, като спомогне за изграждане на основаващо се на знанието общество.

               (3)

               Ползите от мобилността бяха изтъкнати в резолюцията на Съвета и представителите на правителствата на държавите-членки, заседаващи в рамките на Съвета от 14 декември 2000 г. относно план за действие за мобилност (1), и в препоръката на Европейския парламент и на Съвета от 10 юли 2001 г. относно мобилността в рамките на Общността на студенти, учащи, доброволци, учители и обучители (2). В посочената препоръка от 2001 г. държавите-членки се приканваха да предприемат съответни действия за отстраняване на пречките пред мобилността на тези групи от населението.

               (4)

               След публикуването на препоръката от 2001 г. бе постигнат голям напредък в сферата на мобилността на младите хора. Не всички механизми и инструменти обаче се използват в максимално възможната степен и много препятствия все още не са отстранени. Освен това през последното десетилетие значително се промени целият контекст на мобилността с учебна цел, inter alia, поради глобализацията, технологичния напредък, в това число информационните и комуникационните технологии („ИКТ”), поставянето на по-силен акцент върху възможностите за заетост и върху социалното измерение.

               (5)

               В Заключенията на Съвета и на представителите на правителствата на държавите-членки, заседаващи в рамките на Съвета, от 22 май 2008 г. относно насърчаването на творчеството и иновациите чрез образованието и обучението се набляга, че различията и мултикултурната среда могат да стимулират творческите способности.

               (6)

               В заключенията си относно мобилността на младите хора от 21 ноември 2008 г. Съветът прикани държавите-членки да поемат ангажимента за постепенно превръщане на периодите на учене в чужбина от изключение в правило за всички млади европейци. Съветът прикани Комисията да изготви работен план за включване на мерките в полза на трансграничната мобилност във всички европейски програми и да подкрепи държавите-членки в усилията им за насърчаване на мобилността.

               (7)

               В заключенията на Съвета от 26 ноември 2009 г. относно професионалното развитие на учителите и училищните ръководители се отчита, че преподавателските кадри на всички нива биха могли да извлекат по-голяма полза от повишената учебна мобилност и работата в мрежа.

               (8)

               През юли 2009 г. Комисията публикува Зелена книга относно Насърчаване на мобилността с учебна цел на младите хора, в която се постави началото на публична консултация по редица въпроси, като: кой е най-добрият начин за увеличаване на възможностите за мобилност за младите европейци, кои препятствия пред мобилността все още трябва да бъдат преодолени и как всички заинтересовани страни могат да обединят усилията си в рамките на ново партньорство за мобилност с учебна цел. Отговорите, получени в рамките на посочената консултация, както и становищата на Европейския икономически и социален комитет (3) и Комитета на регионите (4), допринесоха значително за изготвянето на настоящата препоръка.

               (9)

               Мобилността на младите изследователи трябва също да бъде насърчавана, за да се гарантира, че Съюзът не изостава от своите конкуренти в сферата на изследователската дейност и иновациите. В Съобщението на Комисията от 23 май 2008 г. относно Успешни кариери и повишена мобилност: европейско партньорство за изследователи бяха предложени редица действия, които да гарантират, че изследователите в Съюза се ползват от подходящо обучение, привлекателни кариери и мобилност без препятствия, докато в Заключенията на Съвета от 2 март 2010 г. относно мобилността и професионалното развитие на европейските изследователи бяха посочени конкретни аспекти на начина за подобряване на мобилността на изследователите и бяха определени редица области на действие с оглед да се насърчи свободното движение на знания („петата“ свобода).

               (10)

               Освен че оказват значителна подкрепа на мобилността и допринасят за развитието и интернационализирането на образователните системи, програмите на Съюза дадоха възможност за разпространението на равнището на Съюза на добри практики и механизми, насочени към улесняване на мобилността на младите хора във всички контексти на ученето и обучението.

               (11)

               От икономическа гледна точка е особено необходимо да се осигури ефикасното използване и административното опростяване на съществуващите национални и европейски програми и инструменти за насърчаване и подкрепа на мобилността с учебна цел.

               (12)

               Настоящата препоръка се отнася до младите хора в Европа във всички контексти на ученето и обучението, а именно в училище, в рамките на професионалното обучение (обучение в училище или практически стаж), в програмите с кратък цикъл и в рамките на бакалавърската, магистърската и докторската степени, както и във форми на младежки обмен, доброволческа дейност или стажове във или извън Съюза. Мобилността с учебна цел се разглежда като присъща дейност за всички дисциплини и области, като например културата, науката, технологиите, изкуствата и спорта, а също така и за младите предприемачи и изследователи. По смисъла на настоящата препоръка ученето обхваща формалното, неформалното и самостоятелното учене.

               (13)

               С настоящата препоръка се цели държавите-членки да бъдат насърчени да поощряват мобилността с учебна цел на младите хора и, където е възможно, да преодоляват пречките, които възпрепятстват напредъка в тази сфера. В същото време тя напълно зачита компетентността и отговорностите на държавите-членки съгласно националното законодателство и законодателството на Съюза.

               (14)

               Настоящата препоръка насърчава също държавите-членки да използват пълния потенциал на съществуващите механизми на Съюза и Болонските механизми за стимулиране на мобилността, и по-конкретно Европейската харта за качество на мобилността, Европас (включително приложението към дипломата), Youthpass, Европейската квалификационна рамка, Европейската система за трансфер и натрупване на кредити и Европейската система на кредити в професионалното образование и обучение.

               (15)

               В настоящата препоръка са изложени специфични насоки относно административните и институционалните въпроси, свързани с мобилността с учебна цел на младите хора,

         ПРЕПОРЪЧВА НА ДЪРЖАВИТЕ-ЧЛЕНКИ:
   1.   Предоставяне на информация и насоки за възможностите за мобилност с учебна цел

               а)

               да подобрят качеството на информацията и насоките във връзка с националните, регионалните и местните възможности за мобилност и получаване на стипендия, насочени към конкретни групи учащи се както на територията на Съюза, така и извън него. Държавите-членки следва да прибягват до нови, творчески и интерактивни начини за разпространение на информация, да общуват и обменят идеи с младите хора и с всички останали заинтересовани страни;

               б)

               да улеснят достъпа до информация за всички млади хора по отношение на мобилността с учебна цел, например посредством централизирани уеб портали и други уеб услуги, центрове за подкрепа (като „Европейските служби“), информационни и консултантски служби. Използването на основани на интернет услуги също може да бъде от полза. Във връзка с това се препоръчва да се използва мрежата Euroguidance;

               в)

               да работят в сътрудничество с Комисията за по-нататъшното развитие и актуализиране на портала с информация за възможности за учене PLOTEUS, по-специално като увеличат броя на националните източници на информация, до които гражданите могат да имат пряк достъп посредством многоезиковия интерфейс на PLOTEUS;

               г)

               да насърчават съответните национални и регионални агенции да направят необходимото да съгласуват дейността си с тази на заинтересованите страни в сферата на мобилността с учебна цел, за да се осигури ясен, последователен и лесен приток на информация.

         2.   Мотивация за участие в дейности на транснационална мобилност с учебна цел

               а)

               да насърчават добавената стойност на мобилността с учебна цел сред учащите, техните семейства, учителите, обучителите, работещите с младежи и работодателите за пълноценна реализация и развитие на професионални, езикови, социални и междукултурни компетентности, творчески способности, активно гражданско участие и бъдеща пригодност за заетост, по-конкретно в контекста на един все по-глобален пазар на труда;

               б)

               да насърчават работата в мрежа между съответните организации, заинтересовани страни и други участници с оглед да се осигури прилагането на координиран подход при мотивирането на младите хора;

               в)

               да насърчават обмяната на идеи между мобилни и немобилни учащи се с оглед да се подобри мотивацията;

               г)

               да развиват „култура на мобилност“, например чрез включване на възможности за мобилност във всички учебни контексти и чрез насърчаване на общественото признание на ценността на мобилността с учебна цел.

         3.   Подготвяне на възможностите за мобилността с учебна цел, по-конкретно по отношение на знанието на чужди езици и междукултурната осведоменост

               а)

               да признаят значението, което имат изучаването на езици и придобиването на междукултурни компетентности, които започват през първите години на образованието, чрез насърчаване на качествената езикова и културна подготовка за мобилност както в общото, така и в професионалното образование;

               б)

               да насърчават учителите да използват по-иновационни методи за преподаване на чужди езици, включително методи, базирани на ИКТ. Особено внимание следва да се отделя на учащите се в неравностойно положение и на техните специфични потребности;

               в)

               да насърчават усвояването на базисни умения в областта на цифровите технологии от младите хора, за да могат те да се подготвят за мобилност при най-добри условия, както и да се възползват от новите възможности на виртуалната мобилност, която допълва физическата мобилност;

               г)

               да насърчават развитието на партньорства и обмен между учебните заведения, както и между тези, които предоставят неформално обучение с оглед по-добра подготовка на периодите на мобилност.

         4.   Административни и институционални проблеми, свързани с периода на учене в чужбина

               а)

               да премахват, където е възможно, административните пречки, които създават трудности при получаването на визи и разрешения за пребиваване за лица, които не са постоянно пребиваващи в Европейския съюз, които желаят да се възползват от възможност за учене в държава-членка;

               б)

               да намалят, където е възможно, административната тежест, за да насърчат мобилността с учебна цел към и от държави от Съюза. По-голямо сътрудничество и партньорство с трети държави и сключване на споразумения между съответните органи в държавите-членки и на двустранни споразумения между институциите биха улеснили мобилността с учебна цел между Съюза и други части на света;

               в)

               да разгледат проблемите, произтичащи от различието на правните уредби, които са в сила в Европейския съюз по отношение на участието на непълнолетни лица в схеми на мобилност с учебна цел;

               г)

               да установят ясно очертани схеми за насърчаване на обучаващите се работници в първоначалното професионално образование да се ангажират с мобилност с учебна цел. За да насърчат мобилността с учебна цел на обучаващите се работници и на младите изследователи, държавите-членки следва в съответствие с националните си законодателства да гарантират подходящ достъп до закрила от гледна точка на застраховане, трудови стандарти, изисквания за здраве и безопасност и разпоредбите в областта на данъците, социалната сигурност и пенсиите;

               д)

               да насърчават активно програми за образование и обучение, съвместно разработени с институции в други държави-членки и съвместно използвани;

               е)

               да интегрират, където е подходящо, възможностите за мобилност с учебна цел в учебните планове в областта на образованието и обучението. Освен това да предоставят възможности и за кратки периоди на мобилност, които могат да помогнат за насърчаването на повече млади хора да се ориентират към мобилността.

         5.   Преносимост на стипендии и заеми
   да насърчават преносимостта на стипендии и заеми, както и подходящия достъп до съответни помощи, за да улеснят мобилността с учебна цел на младите хора.
   6.   Качество на мобилността с учебна цел

               а)

               да използват съществуващите харти за качество като Европейската харта за качество на мобилността и харти на национално и регионално равнище, за да гарантират високо качество на мобилността и да насърчат осигуряване на качеството за всеки един аспект на мобилността;

               б)

               да насърчават провеждането на непрекъснат диалог и установяването на ясни договорености между изпращащата и приемащата институция, например посредством използването на споразумения за учене. Да поощряват признаването на придобитите знания, умения и компетентности, използването на прозрачни процедури на подбор, партньорски обмен и структурирана подкрепа за учащите се;

               в)

               да насърчават редовното използване на механизми за обратна връзка след периода на мобилност с учебна цел, за да се осигури високото качество на придобития опит;

               г)

               да насърчават схеми на наставничество и обучение между равнопоставени партньори, за да гарантират интегрирането на участващи в мобилност учащи се в приемащата държава или институция;

               д)

               да благоприятстват предоставянето на участващите в мобилност учащи се на подходящи условия, като жилище, хранене и транспорт на приемлива цена;

               е)

               да насърчават предоставянето на насоки за учащите се за това как да използват по най-добрия начин мобилността с учебна цел, за да развият знанията, уменията и компетентностите си;

               ж)

               да насърчават предоставянето на насоки за участвалите в мобилност учащи се за това как да използват след завръщането си уменията, придобити по време на престоя им в чужбина. Да осигуряват подкрепа за реинтеграция след дълъг престой в чужбина.

         7.   Признаване на резултати от обучението

               а)

               да насърчават изпълнението и използването на инструменти на Съюза, които улесняват трансфера и валидирането на резултатите от обучението, получено по време на период на мобилност, между държавите-членки. Информацията за тези инструменти също следва да бъде по-добре разпространявана, особено сред работодателите;

               б)

               да подобрят процедурите и насоките за валидиране и признаване както на самостоятелното, така и на неформалното учене, което да улесни още повече мобилността, например в рамките на доброволческите дейности и работата с младежи;

               в)

               да разгледат проблема с валидирането и признаването на знания, умения и компетентности, като владеенето на чужди езици, придобити по време на периоди на мобилност в чужбина;

               г)

               да подпомагат и засилват видимостта на точки за контакт, където гражданите могат да получават информация за това как техните квалификации могат да бъдат признати и сертифицирани след завръщането им от чужбина.

         8.   Учащи се в неравностойно положение
   да предоставят на учащите се в неравностойно положение, които може да са лишени от възможности за мобилност с учебна цел, целенасочена информация за наличните програми и подкрепата, специално пригодени за техните специфични нужди.
   9.   Партньорства и финансиране

               а)

               да насърчават партньорствата за мобилност с учебна цел с публичните и частните заинтересовани страни, които развиват своята дейност на регионално и местно равнище. Търговските камари, стопанските сдружения, сдруженията за професионално образование и обучение и професионалните сдружения, както и неправителствените организации могат да бъдат ценни партньори в тази връзка. Освен това мрежите от училища, университети и предприятия, обменящи информация, новини и опит, следва да бъдат укрепени;

               б)

               да поощряват регионалните и местните власти да играят все по-важна роля в насърчаването на мобилността с учебна цел, като развиват съществуващите мрежи и създават нови партньорства;

               в)

               да стимулират активното сътрудничество и обмена на информация, в това число повишаване на обществената осведоменост за ползите от мобилността с учебна цел и тяхното извеждане на преден план, между сектора на образованието и стопанския сектор, тъй като с предлаганите от него стажове, стопанският сектор играе важна роля за укрепване на мобилността на младите хора. Когато е подходящо, да предоставят стимули като специални безвъзмездни средства за предприятията, в съответствие със законодателството на Съюза и с националното законодателство, които целят и насърчават ангажирането им с осигуряването на места за стажове;

               г)

               да допринасят за съгласуваността и взаимното допълване на националните програми и програмите на Съюза с оглед установяването на полезно взаимодействие и подобряването на ефективността на програмите за мобилност.

         10.   Роля на разпространителите

               а)

               да насърчават прибягването до разпространители, като преподавателския, обучаващия и работещия с младежи персонал, семействата, младите работещи и младите хора, които са участвали в мобилност, за да вдъхновят и мотивират младите хора да станат мобилни. Да насърчават работодателите, работещи в сферата на образованието, да признават и ценят ангажимента на преподавателския, обучаващия и работещия с младежи персонал за мобилността с учебна цел;

               б)

               да насърчават и подкрепят мобилността с учебна цел като част от началното обучение и продължаващото професионално развитие на ръководителите на образователни институции, преподавателския, обучаващия, административния и работещия с младежи персонал.

         11.   Мониторинг на напредъка

               а)

               да подкрепят на доброволна основа работата по осъществяване на възможността за създаване на методологическа рамка за мониторинг на напредъка в насърчаването на мобилността с учебна цел и премахването на пречките пред нея, на базата на предварително проучване, осъществено от мрежата Eurydice с помощта на експерти от държавите-членки, като се използват пълноценно съществуващите данни и информация;

               б)

               да представят доклад до Комисията относно напредъка по отношение на насърчаването на мобилността с учебна цел и премахването на пречките пред нея в рамките на съществуващите структури за докладване на стратегическата рамка за европейско сътрудничество в областта на образованието и обучението „ЕСЕТ 2020“.

         ОТЧИТА НАМЕРЕНИЕТО НА КОМИСИЯТА:

               1.

               да осигури в тясно сътрудничество с държавите-членки пълното и ефикасно използване на програми и бюджети на ЕС, по-специално в областта на ученето през целия живот, за да разшири и развие възможностите за учене на младите хора, включително като обмисли използването на европейските структурни и кохезионни фондове и Европейската инвестиционна банка (5);

               2.

               да подкрепя усилията на държавите-членки, които целят насърчаването на мобилността с учебна цел, по-специално като обмислят последиците от настоящата препоръка за следващото поколение програми на Съюза в областите на образованието и обучението и младежта и за следващата многогодишна финансова рамка на Съюза;

               3.

               да подобри в сътрудничество с държавите-членки статистическата рамка, която се използва за измерване на транснационалната мобилност с учебна цел;

               4.

               да проучи в тясно сътрудничество с експерти от държавите-членки възможността за разработване на методологическа рамка, посочена в съобщението на Комисията относно Младежта в движение като „Индекс на мобилността“ — за мониторинг на напредъка по насърчаването на мобилността с учебна цел и премахването на пречките пред нея;

               5.

               да направи оценка на напредъка по отстраняване на препятствията пред мобилността с учебна цел след първите четири години от изпълнението на тази препоръка.

      Съставено в Люксембург на 28 юни 2011 година.

            За Съвета

            Председател

         FAZEKAS S.

      (1)  ОВ С 371, 23.12.2000 г., стр. 4.

      (2)  ОВ L 215, 9.8.2001 г., стр. 30.

      (3)  ОВ C 255, 22.9.2010 г., стр. 81.

      (4)  ОВ C 175, 1.7.2009 г., стр. 31.

      (5)  Както и да обмисли възможността за разработването на нови начини за финансова подкрепа—включително евентуален Европейски инструмент за студентски заеми—в съответствие с поканата на Съвета към Комисията в заключенията относно мобилността на младите хора от ноември 2008 г.


title: 2009/385/ЕО: Препоръка на Комисията от 30 април 2009 година за допълнение на Препоръка 2004/913/ЕО и Препоръка 2005/162/ЕО по отношение на режима за възнагражденията на директорите на дружества, чиито ценни книжа са допуснати до търговия на регулиран пазар (Текст от значение за ЕИП)

text:
               15.5.2009

               BG

               Официален вестник на Европейския съюз

               L 120/28

      ПРЕПОРЪКА НА КОМИСИЯТА

   от 30 април 2009 година
   за допълнение на Препоръка 2004/913/ЕО и Препоръка 2005/162/ЕО по отношение на режима за възнагражденията на директорите на дружества, чиито ценни книжа са допуснати до търговия на регулиран пазар
   (текст от значение за ЕИП)
   (2009/385/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност, и по-специално член 211, второ тире от него,
   като има предвид, че:

               (1)

               На 14 декември 2004 г. Комисията прие Препоръка 2004/913/ЕО за насърчаване на установяването на подходящ режим за възнагражденията на директорите на дружества, чиито ценни книжа са допуснати до търговия на регулиран пазар (1), а на 15 февруари 2005 г. Комисията прие Препоръка 2005/162/ЕО относно ролята на директорите на дружества, чиито ценни книжа са допуснати до търговия на регулиран пазар, които не са натоварени с изпълнителни или надзорни функции, и на комитетите на (надзорния) съвет (2). Основните цели на тези препоръки са да се осигури прозрачност на практиките при възнагражденията, контрол на акционерите върху политиката по отношение на възнагражденията и индивидуалните възнаграждения чрез оповестяване и въвеждане на задължително или консултативно гласуване на отчета за възнагражденията и на одобрение от акционерите на схемите за възнаграждения въз основа на акции, ефективен и независим неизпълнителен надзор и поне консултативна роля на комитета по възнагражденията по отношение на практиките при възнагражденията.

               (2)

               В съответствие с тези препоръки Комисията следва да наблюдава състоянието, включително изпълнението и прилагането на включените в тези препоръки принципи, и да прецени дали са необходими допълнителни мерки. Освен това опитът през последните години и напоследък във връзка с финансовата криза показва, че структурите за възнагражденията стават все по-комплексни, прекомерно съсредоточени върху краткосрочните постижения и в някои случаи водят до твърде високи възнаграждения, които не са оправдани от резултатите от дейността.

               (3)

               Формата, структурата и равнището на възнагражденията на директорите продължават да бъдат въпроси от компетенцията на дружествата, техните акционери и, когато е приложимо, представители на работниците и служителите, но Комисията счита, че съществува необходимост от допълнителни принципи по отношение на структурата на възнагражденията на директорите, установена в политиката на дружеството по отношение на възнагражденията и при процеса на определяне на възнагражденията и контрола на този процес.

               (4)

               Настоящата препоръка не засяга правата, когато е приложимо, на социалните партньори при колективно договаряне.

               (5)

               Съществуващият режим за възнагражденията на директорите на дружества, чиито ценни книжа са допуснати до търговия на регулиран пазар, следва да се засили с принципи, които допълват съдържащите се в Препоръка 2004/913/ЕО и Препоръка 2005/162/ЕО.

               (6)

               Структурата на възнагражденията на директорите следва да стимулира дългосрочната устойчивост на дружеството и да гарантира, че възнагражденията са въз основа на резултатите от дейността. Вследствие на това променливите компоненти на възнагражденията следва да бъдат обвързани с предварително определени и измерими критерии за резултатите от дейността, включително с критерии от нефинансов характер. Следва да се определят ограничения по отношение на променливите компоненти на възнагражденията. Изплащането на променливи компоненти, представляващи значителна част от възнагражденията, следва да бъде отложено за известен период от време, например от три до пет години, в зависимост от резултатите от дейността. Освен това, като последна мярка, дружествата следва да са в състояние да искат възстановяване на променливите компоненти от възнагражденията, изплатени въз основа на данни, които впоследствие са се оказали неоспоримо подвеждащи.

               (7)

               Необходимо е да се гарантира, че с плащанията при прекратяване на трудовото правоотношение, т.нар. „златни парашути“, не се възнаграждава провалът и че се съблюдава основната цел на тези плащания да представляват обезщетение при преждевременно прекратяване на трудовите правоотношения. За тази цел плащанията при прекратяване на трудови правоотношения трябва да бъдат ограничени предварително до известна сума или продължителност, която в общия случай не трябва да превишава годишното възнаграждение за две години (въз основа единствено на непроменливия компонент на годишното възнаграждение) и не трябва да се извършват, ако прекратяването на трудовите правоотношения се дължи на незадоволителни резултати от дейността или ако директорът напусне по свое собствено желание. Това не изключва изплащането на обезщетения при преждевременно прекратяване на договор вследствие на промени на стратегията на дружеството или при сливания и/или придобивания на контрол.

               (8)

               Схеми, при които директорите получават възнаграждения под формата на акции, опции върху акции или друг вид права за придобиване на акции или когато възнагражденията им са поставени в зависимост от измененията на цените на акциите, следва да са по-добре обвързани с резултатите от дейността и дългосрочното създаване на стойност за дружеството. За тази цел следва да се прилага подходящ период за пораждането на права по отношение на акциите, който да зависи от условия, свързани с резултатите от дейността. Опциите върху акции и правата за придобиване на акции или за получаване на възнаграждения въз основа на измененията на цените на акциите не следва да могат да бъдат упражнявани в продължение на подходящ период от време, а правото те да бъдат упражнени следва да зависи от условия, свързани с резултатите от дейността. За да се предотвратят в още по-голяма степен конфликтите на интереси за директори, които притежават акции на дружеството, тези директори следва да бъдат задължени да задържат част от акциите си до края на своя мандат.

               (9)

               За да се улесни оценката от страна на акционерите на подхода на дружеството по отношение на възнагражденията и да се засили отчетността на дружеството по отношение на неговите акционери, отчетът за възнагражденията следва да бъде ясен и лесно разбираем. Освен това е необходимо оповестяване на допълнителна информация във връзка със структурата на възнагражденията.

               (10)

               За да се засили задължението за даване на отчет, акционерите следва да бъдат насърчени да присъстват на общите събрания и да използват обмислено правата си на глас. По-специално институционалните акционери трябва да поемат водеща роля за осигуряване на задължението на бордовете за даване на отчет по въпроси, свързани с възнагражденията.

               (11)

               Комитетите по възнагражденията, в съответствие с Препоръка 2005/162/ЕО, изпълняват важна роля за определяне на политиката на дружествата по отношение на възнагражденията, предотвратяването на конфликти на интереси и надзора над поведението на (управляващите) бордове в контекста на възнагражденията. За засилване на ролята на тези комитети, поне един техен член трябва да има опит в областта на възнагражденията.

               (12)

               За консултантите в областта на възнагражденията могат да възникнат конфликти на интереси, например когато те съветват комитета по възнагражденията по отношение на практиките и процедурите при възнагражденията и в същото време дават консултации на дружеството или на изпълнителния директор(и). Подходящо е комитетите по възнагражденията да бъдат предпазливи при назначаването на консултанти по възнагражденията, за да се гарантира, че същите консултанти не дават консултации в същото време на отдела по човешки ресурси на дружеството или на изпълнителните директори.

               (13)

               Като се има предвид значението на въпроса за възнагражденията на директорите и с цел да се подобри ефективността на приложението на рамката на Общността относно възнагражденията на директорите, Комисията възнамерява да прибегне до широко използване на различни механизми за наблюдение като годишни таблици с резултатите (scoreboards) и механизми за взаимна оценка на държавите-членки. Освен това Комисията възнамерява да проучи възможностите за стандартизирано оповестяване на политиката по отношение на възнагражденията на директорите.

               (14)

               При уведомяването за мерки от страна на държавите-членки в съответствие с настоящата препоръка трябва да се включва ясен график за приемането от дружествата на политики в областта на възнагражденията, съответстващи на изложените в настоящата препоръка принципи,

         ПРЕПОРЪЧВА:

      РАЗДЕЛ I

      Обхват и определения

   1.   Обхват

               1.1.

               Обхватът на раздел II на настоящата препоръка съответства на този на Препоръка 2004/913/ЕО.
               Обхватът на раздел III на настоящата препоръка съответства на този на Препоръка 2005/162/ЕО.

               1.2.

               Държавите-членки следва да предприемат всички подходящи мерки за осигуряване на съблюдаване на настоящата препоръка от дружества, чиито ценни книжа са допуснати до търговия на регулиран пазар, за които са приложими Препоръка 2004/913/ЕО и Препоръка 2005/162/ЕО.

         2.   Определения в допълнение към изложените в Препоръка 2004/913/ЕО и Препоръка 2005/162/ЕО:

               2.1.

               „Променливи компоненти на възнагражденията“ са компоненти от възнагражденията на директорите, като например бонуси, които се предоставят въз основа на критерии, свързани с резултатите от дейността.

               2.2.

               „Плащания при прекратяване на трудови правоотношения“ са всички плащания, свързани с предсрочно прекратяване на трудови договори на изпълнителни директори, включително плащания, свързани с продължителността на периода на предизвестие или с включена в договора клауза за избягване на конкуренцията.

      РАЗДЕЛ II

      Политика по отношение на възнагражденията

   (Раздел II на Препоръка 2004/913/ЕО)
   3.   Структура на политиката по отношение на възнагражденията на директорите

               3.1.

               Когато политиката по отношение на възнагражденията включва променлив(и) компонент(и) на възнаграждения, дружествата следва да определят ограничения за променливия(те) компонент(и). Непроменливите компоненти на възнагражденията следва да са достатъчни, за да позволяват на дружествата да удържат променливите компоненти на възнагражденията, ако критериите за резултатите от дейността не са изпълнени.

               3.2.

               Предоставянето на променливи компоненти на възнагражденията следва да зависи от предварително определени и измерими критерии за резултатите от дейността.
               Критериите за резултатите от дейността следва да насърчават дългосрочната устойчивост на дружествата и да включват нефинансови критерии, които са от значение за дългосрочното създаване на стойност от дружествата като съблюдаване на приложимите правила и процедури.

               3.3.

               Когато се предоставят променливи компоненти на възнагражденията, голяма част от променливия компонент следва да се отлага за минимален период от време. Частта от променливия компонент, чието изплащане се отлага, следва да се определи в зависимост от относителното тегло на променливия компонент спрямо непроменливия компонент на възнаграждението.

               3.4.

               В договорните споразумения с изпълнителните директори следва да се включват клаузи, които да позволяват на дружеството да изисква връщане на променливите компоненти на възнаграждение, предоставени въз основа на данни, които впоследствие са се оказали неоспоримо подвеждащи.

               3.5.

               Обезщетенията при прекратяване на трудови правоотношения не следва да превишават фиксирана сума или сумата от годишните възнаграждения за определен брой години, която следва в общия случай да не превишава непроменливите компоненти на възнаграждението за две години или техния еквивалент.
               Обезщетения при прекратяване на трудови правоотношения не следва да се изплащат, когато прекратяването се дължи на незадоволителни резултати от дейността.

         4.   Възнаграждения въз основа на акции

               4.1.

               Придобиването на правата върху акциите не следва да влиза в сила поне три години след тяхното предоставяне.
               Опциите върху акции и всички други права за придобиване на акции или за получаване на възнаграждение въз основа на измененията на цените на акции не следва да могат да бъдат упражнявани поне три години след тяхното предоставяне.

               4.2.

               Влизането в сила на права върху акции и на правото на упражняване на опции върху акции или на всякакъв друг вид права за придобиване на акции или за получаване на възнаграждение в зависимост от измененията на цените на акции следва да зависи от предварително определени и измерими критерии за резултатите от дейността.

               4.3.

               След влизането в сила на тези права, директорите следва да запазят определен брой акции до края на мандата си, за да могат да посрещнат евентуални разходи, свързани с придобиването на акциите. Броят на акциите, които трябва да се задържат, следва да е фиксиран, например два пъти стойността на общото годишно възнаграждение (непроменливия плюс променливия компонент).

               4.4.

               Възнаграждението на директорите, които не са натоварени с изпълнителни или надзорни функции, следва да не включва опции върху акции.

         5.   Оповестяване на политиката по отношение на възнагражденията на директорите

               5.1.

               Отчетът за възнагражденията, посочен в точка 3.1 от Препоръка 2004/913/ЕО, следва да бъде ясен и лесно разбираем.

               5.2.

               В допълнение към информацията, посочена в точка 3.3 от Препоръка 2004/913/ЕО, отчетът за възнагражденията следва да включва и следното:

                           а)

                           обяснение как изборът на критерии за резултатите от дейността допринася за дългосрочните интереси на дружеството в съответствие с точка 3.2 от настоящата препоръка;

                           б)

                           обяснение на прилаганите методи с цел да се определи дали са изпълнени критериите за резултатите от дейността;

                           в)

                           достатъчна информация за периодите на отлагане по отношение на променливите компоненти на възнаграждението в съответствие с точка 3.3 от настоящата препоръка;

                           г)

                           достатъчна информация за политиката по отношение на обезщетенията при прекратяване на трудовите правоотношения в съответствие с точка 3.4 от настоящата препоръка;

                           д)

                           достатъчна информация по отношение на влизането в сила на правата при възнаграждения въз основа на акции в съответствие с точка 4.1 от настоящата препоръка;

                           е)

                           достатъчна информация за политиката по отношение на задържането на акции след окончателното влизане в сила на правата, свързани с тях, в съответствие с точка 4.3 от настоящата препоръка;

                           ж)

                           достатъчна информация за състава на групи съпоставими дружества, чиято политика по отношение на възнагражденията е проучена във връзка с определянето на политиката по отношение на възнагражденията на съответното дружество.

         6.   Гласуване на акционерите

               6.1.

               Акционерите, по-специално институционалните акционери, следва да се насърчават да присъстват на общите събрания, когато е подходящо, и да използват обмислено правата си на глас по отношение на възнагражденията на директорите, като вземат предвид принципите, установени в настоящата препоръка, в Препоръка 2004/913/ЕО и в Препоръка 2005/162/ЕО.

      РАЗДЕЛ III

      Комитет по възнагражденията

   (точка 3 от Приложение I към Препоръка 2005/162/ЕО)
   7.   Създаване и състав

               7.1.

               Поне един от членовете на комитета по възнагражденията следва да има познания и опит в областта на политиката по отношение на възнагражденията.

         8.   Роля

               8.1.

               Комитетът по възнагражденията следва периодично да прави преглед на политиката по отношение на възнагражденията на изпълнителните директори, включително политиката по отношение на възнагражденията въз основа на акции и нейното прилагане.

         9.   Функциониране

               9.1.

               Комитетът по възнагражденията следва да упражнява функциите си независимо и добросъвестно.

               9.2.

               Когато използва услугите на консултант за получаване на информация относно пазарни стандарти за системи за възнаграждения, комитетът по възнагражденията следва да гарантира, че въпросният консултант не съветва в същото време отделите по човешки ресурси или изпълнителните директори на въпросното дружество.

               9.3.

               При осъществяване на своите функции комитетът по възнагражденията следва да гарантира, че възнагражденията на отделните изпълнителни директори са съразмерни на възнаграждението на други изпълнителни директори и други членове на персонала на дружеството.

               9.4.

               Комитетът по възнагражденията следва да се отчита за упражняването на функциите си пред акционерите и за тази цел да присъства на годишните общи събрания.

      РАЗДЕЛ IV

      Заключителни разпоредби

               10.

               Държавите-членки се приканват да предприемат необходимите мерки, за да подпомагат прилагането на настоящата препоръка не по-късно от 31 декември 2009 г.
               В тази връзка държавите-членки се приканват да организират национални консултации със заинтересованите страни относно настоящата препоръка и да уведомяват Комисията за предприетите мерки в съответствие с настоящата препоръка, за да може Комисията да наблюдава отблизо развитието на ситуацията и въз основа на това да прецени необходимостта от допълнителни мерки.

               11.

               Адресати на настоящата препоръка са държавите-членки.

      Съставено в Брюксел на 30 април 2009 година.

            За Комисията

         Siim KALLAS

            Заместник-председател на Комисията

      (1)  ОВ L 385, 29.12.2004 г., стр. 55.

      (2)  ОВ L 52, 25.2.2005 г., стр. 51.


title: 2010/103/ЕС: Препоръка на Съвета от 16 февруари 2010 година относно освобождаване на Комисията от отговорност във връзка с изпълнението на операциите на Европейския фонд за развитие (Девети ЕФР) за финансовата 2008 година

text:
               20.2.2010

               BG

               Официален вестник на Европейския съюз

               L 45/16

         ПРЕПОРЪКА НА СЪВЕТА
   от 16 февруари 2010 година
   относно освобождаване на Комисията от отговорност във връзка с изпълнението на операциите на Европейския фонд за развитие (Девети ЕФР) за финансовата 2008 година
   (2010/103/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумението за партньорство АКТБ—ЕО, подписано в Котону на 23 юни 2000 г. (1), изменено със споразумението, подписано в Люксембург на 25 юни 2005 г. (2),
   като взе предвид Вътрешното споразумение (3) относно финансирането и управлението на помощта от Общността по Финансовия протокол към Споразумението за партньорство АКТБ—ЕО, наричано по-нататък „Вътрешното споразумение“, за създаване, наред с другото, на Деветия европейски фонд за развитие (Девети ЕФР), и по-специално член 32, параграф 3 от него,
   като взе предвид Финансовия регламент от 27 март 2003 г., приложим за Деветия европейски фонд за развитие (4), и по-специално членове 96—103 от него,
   като разгледа приходните и разходните сметки и счетоводния баланс за операциите на Деветия ЕФР към 31 декември 2008 г. и доклада на Сметната палата за финансовата 2008 година, заедно с отговорите на Комисията (5),
   като има предвид, че:

               (1)

               Съгласно член 32, параграф 3 от Вътрешното споразумение Европейският парламент освобождава от отговорност Комисията за финансовото управление на Деветия ЕФР по препоръка на Съвета.

               (2)

               Цялостното изпълнение на операциите на Деветия ЕФР през финансовата 2008 година от страна на Комисията е удовлетворително,

         ПРЕПОРЪЧВА на Европейския парламент да освободи Комисията от отговорност във връзка с изпълнението на операциите на Деветия ЕФР за финансовата 2008 година.

      Съставено в Брюксел на 16 февруари 2010 година.

            За Съвета

            Председател

         E. SALGADO

      (1)  ОВ L 317, 15.12.2000 г., стр. 3.

      (2)  ОВ L 287, 28.10.2005 г., стр. 4.

      (3)  ОВ L 317, 15.12.2000 г., стр. 355.

      (4)  ОВ L 83, 1.4.2003 г., стр. 1.

      (5)  ОВ C 269, 10.11.2009 г., стр. 257.


title: 2014/881/ЕС: Препоръка на Комисията от 18 ноември 2014 година относно процедурата за демонстриране на нивото на съответствие на съществуващите железопътни линии с основните параметри от техническите спецификации за оперативна съвместимост

text:
               12.12.2014

               BG

               Официален вестник на Европейския съюз

               L 356/520

      ПРЕПОРЪКА НА КОМИСИЯТА
      от 18 ноември 2014 година
      относно процедурата за демонстриране на нивото на съответствие на съществуващите железопътни линии с основните параметри от техническите спецификации за оперативна съвместимост

         (2014/881/ЕС)

      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз, и по-специално член 292 от него,
      като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 30, параграф 1 от нея,
      като има предвид, че:

                  (1)

                  Съгласно раздел 7.3.4 от приложението към Регламент (ЕС) № 1299/2014 на Комисията (2) (ТСОС „Инфраструктура“) и раздел 7.3.4 от приложението към Регламент (ЕС) № 1301/2014 на Комисията (3) (ТСОС „Енергия“), за съществуващите железопътни линии, които не са предмет на проект за обновяване или модернизиране, демонстрирането на нивото на съответствие на тези линии с основните параметри от техническите спецификации за оперативна съвместимост (ТСОС) е доброволно. По подобен начин за съществуващите линии, които са обект на проекти, които не предполагат процедура за проверка ЕО, демонстрирането на ниво на съответствие на тези линии с основните параметри от техническите спецификации за оперативна съвместимост (ТСОС) също следва да бъде доброволно.

                  (2)

                  Управителят на инфраструктурата следва да може, на доброволен принцип, да попълни регистъра на инфраструктурата с информация за нивото на съответствие на съществуващата линия с основните параметри на ТСОС. Следва да бъде препоръчана стандартна процедура, която да се използва при демонстриране на нивото на съответствие с основните параметри на ТСОС.

                  (3)

                  В приложението към Препоръка 2011/622/ЕС на Комисията (4) има позовавания на предходни версии на ТСОС „Инфраструктура“ и „Енергия“ и следователно това приложение следва да бъде актуализирано.

                  (4)

                  С цел по-голяма яснота и опростяване е за предпочитане Препоръка 2011/622/ЕС да бъде заменена с настоящата препоръка.

                  (5)

                  След консултация с комитета, посочен в член 29 от Директива 2008/57/ЕО,

            ПРИЕ НАСТОЯЩАТА ПРЕПОРЪКА:

                  1.

                  За демонстриране на нивото на съответствие на съществуващите железопътни линии с основните параметри от техническите спецификации за оперативна съвместимост следва да се прилага определената в приложението процедура.

                  2.

                  Настоящата препоръка заменя Препоръка 2011/622/ЕС.

         Съставено в Брюксел на 18 ноември 2014 година.

               За Комисията

            Violeta BULC

               Член на Комисията

         (1)  ОВ L 191, 18.7.2008 г., стр. 1.

         (2)  Регламент (ЕС) № 1299/2014 на Комисията от 18 ноември 2014 г. относно техническите спецификации за оперативна съвместимост по отношение на подсистемата „Инфраструктура“ на железопътната система в Европейския съюз (вж. страница 1 от настоящия брой на Официален вестник).

         (3)  Регламент (ЕС) № 1301/2014 на Комисията от 18 ноември 2014 г. относно техническите спецификации за оперативна съвместимост по отношение на подсистемата „Енергия“ на железопътната система в ЕС (вж. страница 179 от настоящия брой на Официален вестник).

         (4)  Препоръка 2011/622/ЕС на Комисията от 20 септември 2011 г. относно процедурата за демонстриране на нивото на съответствие на съществуващите железопътни линии с основните параметри от техническите спецификации за оперативна съвместимост (ОВ L 243, 21.9.2011 г., стр. 23).

         ПРИЛОЖЕНИЕ
         1.   Въведение

         1.1.   Технически обхват

         Тази процедура се отнася за следните подсистеми на железопътната система на Европейския съюз:

                     а)

                     структурната подсистема „Инфраструктура“; и

                     б)

                     структурната подсистема „Енергия“.

               Те са включени в списъка на подсистемите в приложение II, точка 1 от Директива 2008/57/ЕО.
         1.2.   Географски обхват

         Географският обхват на тази процедура съответства на железопътната система на ЕС, както е дефинирана в Директива 2008/57/ЕО.
         1.3.   Определения

         За целите на настоящата процедура:

                     а)

                     „СИ“ означава съществуващата инфраструктура (стационарни инсталации), които не са предмет на процедурата за проверка ЕО;

                     б)

                     „доказване на съответствието на СИ“ означава проверка дали основните параметри на дадена подсистема и/или елемент на съществуващите линии са в съответствие с изискванията на съответните ТСОС;

                     в)

                     „сертификатът за демонстриране на съответствието на СИ“ е документ, издаден от независим оценител в резултат на демонстриране на съответствие на СИ;

                     г)

                     „декларацията на демонстриране на съответствие на СИ“ е документ, издаден от заявител след получаване на сертификат за демонстриране на съответствието на СИ.

               2.   Процедура за демонстриране на съответствието с техническите спецификации за оперативна съвместимост за съществуващи линии

         2.1.   Цел

         Може да се приложи описаната по-долу процедура за демонстриране на съответствието на съществуващи стационарни инсталации с ТСОС, без да бъдат обект на процедура за проверка ЕО.
         Тази процедура не е задължителна, но може да бъде използвана на доброволен принцип.
         2.2.   Процедура за демонстриране на нивото на съответствие с основните параметри от ТСОС

         2.2.1.   Процедура за демонстриране на нивото на съответствие с основните параметри от ТСОС се явява процедурата за демонстриране на съответствието на СИ. В рамките на тази процедура, заявителят изпълнява задълженията по точки 2.2.2, 2.2.3, 2.2.5.2 и 2.2.5.3 и гарантира и декларира на своя отговорност, че съответната подсистема, която е била предмет на разпоредбите на точка 2.2.4, отговаря на изискванията на съответната(ите) ТСОС.
         2.2.2.   Заявителят подава заявление за демонстриране на съответствието на СИ за подсистемата с независим оценител по негов избор.
         Заявлението включва:

                     а)

                     наименованието и адреса на заявителя, а в случаите, в които заявлението е подадено от упълномощен представител — и също така неговото наименование и адрес;

                     б)

                     техническата документация.

               2.2.3.   Техническа документация
         2.2.3.1.   Заявителят съставя техническата документация и я предоставя на независимия оценител, посочен в точка 2.2.4. Документацията следва да позволява да се демонстрира нивото на съответствие на съществуващите подсистеми с основните параметри от съответната(ите) ТСОС.
         2.2.3.2.   Техническата документация съдържа, когато е приложимо, следните елементи:

                     а)

                     общо описание на съществуващата подсистема;

                     б)

                     документите, необходими за съставянето на техническото досие;

                     в)

                     списък на хармонизираните стандарти и/или други съответни технически спецификации, чиито заглавия са публикувани в Официален вестник на Европейския съюз, и/или национални технически спецификации, нотифицирани по член 17, параграф 3 от Директива 2008/57/ЕО, приложени изцяло или частично, както и описания на решенията, възприети за удовлетворяване на изискванията от съответната(ите) ТСОС, ако гореспоменатите хармонизирани или национални стандарти не са приложени. Ако са били частично приложени хармонизирани или национални стандарти, в техническата документация се посочват частите, които са били приложени;

                     г)

                     условията за използване на подсистемата (ограничения за време на работа или изминато разстояние, граници на износване и др.);

                     д)

                     описания и обяснения, необходими за разбиране на работата и поддръжката на подсистемата;

                     е)

                     условията за поддръжка и техническата документация, отнасяща се за поддръжката на подсистемата;

                     ж)

                     всички технически изисквания, посочени в съответната(ите) ТСОС, които трябва да се вземат предвид при поддръжката или експлоатацията на подсистемата;

                     з)

                     други подходящи технически доказателства, които показват, че предходните проверки или изпитвания са проведени успешно, при сравними условия, от компетентни органи.

               2.2.3.3.   Заявителят съхранява техническата документация на разположение на националните органи през целия срок на експлоатация на подсистемата.
         2.2.4.   Процедура за демонстриране на нивото на съответствие с основните параметри от ТСОС
         2.2.4.1.   Независимият оценител, избран от заявителя, взема под внимание доказателствата от изследванията, проверките и изпитванията, които са извършени от други органи или от заявителя.
         2.2.4.2.   Доказателствата, събрани от независимия оценител, следва да бъдат подходящи и достатъчни, за да се демонстрира нивото на съответствие с изискванията от съответната(ите) ТСОС, както и че всички изисквани и целесъобразни проверки и изпитвания са извършени.
         2.2.4.3.   Ако съществуващата подсистема отговаря на изискванията на съответната(ите) ТСОС, независимият оценител може да издаде сертификат за демонстриране на съответствието на СИ.
         2.2.5.   Декларация за демонстриране на съответствието на СИ
         2.2.5.1.   Заявителят изготвя писмена декларация за демонстриране на съответствието на СИ за подсистемата и го пази през целия срок на експлоатация на подсистемата. В декларацията за демонстриране на съответствието на СИ се посочва подсистемата, за която тя е изготвена.
         2.2.5.2.   Декларацията за демонстриране на съответствието на СИ и придружаващите документи се изготвят в съответствие с глава 2.5 от настоящата процедура.
         2.2.5.3.   При поискване на съответните органи се предоставя копие от декларацията за демонстриране на съответствието на СИ
         2.2.6.   Техническо досие
         2.2.6.1.   Независимият оценител е отговорен за съставянето на техническото досие, което придружава декларацията за демонстриране на съответствието на СИ.
         2.2.6.2.   Техническото досие, придружаващо декларацията за демонстриране на съответствието на СИ, се депозира при заявителя.
         2.2.6.3.   Заявителят съхранява копие от техническото досие през целия срок на експлоатация на подсистемата; изпраща се копие от техническото досие на всяка друга държава членка.
         2.3.   Характеристики, подлежащи на оценка

         Характеристиките, които трябва да бъдат оценени при прилагането на процедурата за демонстриране на нивото на съответствие с основните параметри от ТСОС, са определени във:

                     —

                     Таблица 1 за подсистемата „Инфраструктура“ и

                     —

                     Таблица 2 за подсистемата „Енергия“.

            Таблица 1

            Оценка на подсистемата „Инфраструктура“ с цел демонстриране на съответствието на СИ

                     Характеристики, подлежащи на оценяване (ТСОС „Инфраструктура“)

                     Съществуваща жп линия, която не е обект на проверка на ЕО

                     Конкретни процедури на оценяване

                     1

                     2

                     Строителен габарит (4.2.3.1)

                     X

                     6.2.4.1

                     Разстояние между осевите линии на коловозите (4.2.3.2)

                     X

                     6.2.4.2

                     Максимални наклони (4.2.3.3)

                     X

                     Минимален радиус на хоризонтална крива (4.2.3.4)

                     X

                     6.2.4.4

                     Минимален радиус на вертикална крива (4.2.3.5)

                     X

                     6.2.4.4

                     Номинално междурелсие (4.2.4.1)

                     X

                     6.2.4.3

                     Надвишение в крива (вираж) (4.2.4.2)

                     X

                     6.2.4.4

                     Недостиг на надвишение (4.2.4.3)

                     X

                     6.2.4.4
                     6.2.4.5

                     Рязка промяна на недостига на надвишение (4.2.4.4)

                     X

                     6.2.4.4

                     Еквивалентна коничност (4.2.4.5)

                     X

                     6.2.4.6

                     Профил на релсовата глава на главните коловози (4.2.4.6)

                     няма

                     6.2.4.7

                     Наклон на релсата (4.2.4.7)

                     X

                     Проектни геометрични параметри на стрелки и пресичания на железопътни линии (4.2.5.1)

                     X

                     6.2.4.8

                     Използване на кръстовини със сърца с подвижни върхове (4.2.5.2)

                     X

                     6.2.4.8

                     Максимална дължина без водене при тъпия ъгъл на кръстовината (4.2.5.3)

                     X

                     6.2.4.8

                     Устойчивост на коловозите на вертикални натоварвания (4.2.6.1)

                     X

                     6.2.5

                     Надлъжна устойчивост на коловозите (4.2.6.2)

                     X

                     6.2.5

                     Странична устойчивост на коловозите (4.2.6.3)

                     X

                     6.2.5

                     Устойчивост на нови мостове на натоварвания от транспортния поток (4.2.7.1)

                     няма

                     Еквивалентни натоварвания за нови земни насипни съоръжения и въздействия на земното налягане (4.2.7.2)

                     няма

                     Устойчивост на нови съоръжения над и в непосредствена близост до коловози (4.2.7.3)

                     няма

                     Устойчивост на съществуващи съоръжения и земни насипни съоръжения на натоварвания от транспортния поток (4.2.7.4)

                     X

                     6.2.4.10

                     Гранични стойности за спешни действия за подравняването на коловоза (4.2.8.1)

                     няма

                     Гранични стойности за спешни действия за надлъжното ниво (4.2.8.2)

                     няма

                     Гранични стойности за спешни действия за изкривяване на коловозите (4.2.8.3)

                     няма

                     Гранични стойности за спешни действия за междурелсието при единичен дефект (4.2.8.4)

                     няма

                     Гранични стойности за спешни действия за надвишение в крива (вираж) (4.2.8.5)

                     няма

                     Гранични стойности за спешни действия за стрелки и пресичания на железопътни линии (4.2.8.6)

                     няма

                     Използваема дължина на пероните (4.2.9.1)

                     X

                     Височина на перона (4.2.9.2)

                     X

                     Отстояние на пероните (4.2.9.3)

                     X

                     6.2.4.11

                     Разположение на коловозите край пероните (4.2.9.4)

                     X

                     Максимални промени на налягането в тунели (4.2.10.1)

                     X

                     6.2.4.12

                     Въздействие на страничните ветрове (4.2.10.2)

                     X

                     6.2.4.13

                     Изхвърчане на баласт — (4.2.10.3)

                     открит въпрос

                     Километрични указатели (4.2.11.1)

                     X

                     Експлоатационна еквивалентна коничност (4.2.11.2)

                     няма

                     Изпразване на тоалетните (4.2.12.2)

                     X

                     6.2.4.14

                     Външни съоръжения за почистване на влака (4.2.12.3)

                     X

                     6.2.4.14

                     Снабдяване с чиста вода (4.2.12.4)

                     X

                     6.2.4.14

                     Презареждане с гориво (4.2.12.5)

                     X

                     6.2.4.14

                     Помощно електрозахранване (4.2.12.6)

                     X

                     6.2.4.14

                     Прилагане на съставните елементи на оперативната съвместимост

                     няма

            Таблица 2

            Оценка на подсистемата „Енергия“ с цел демонстриране на съответствието на СИ

                     Характеристики, подлежащи на оценяване (ТСОС „Енергия“)

                     Съществуваща линия, която не е обект на проверка на ЕО

                     Конкретни процедури на оценяване

                     1

                     2

                     Напрежение и честота (4.2.3)

                     X

                     Параметри, свързани с функционирането на захранващата система (4.2.4)

                     X

                     6.2.4.1

                     Допустимо токово натоварване, системи с постоянен ток, влакове в състояние на покой (4.2.5)

                     X

                     6.1.4.2

                     Рекуперативно спиране (4.2.6)

                     X

                     6.2.4.2

                     Мерки за координиране на електрическата защита (4.2.7)

                     X

                     6.2.4.3

                     Хармоници и динамични ефекти при тягови електрозахранващи системи за променлив ток (4.2.8)

                     X

                     6.2.4.4

                     Геометрия на контактната мрежа (4.2.9)

                     X

                     Габарит на пантографа (4.2.10)

                     X

                     Среден контактен натиск (4.2.11)

                     X

                     Динамични характеристики и качество на токоприемането (4.2.12)

                     X

                     6.1.4.1, 6.2.4.5

                     Разстояние между пантографите за проектирането на контактната мрежа (4.2.13)

                     X

                     Материал на контактния проводник (4.2.14)

                     X

                     Разделителни секции на фазите (4.2.15)

                     X

                     Разделителни секции на системите (4.2.16)

                     X

                     Мерки за защита срещу поражение от електрически ток (4.2.18)

                     X

                     6.2.4.6

                     Правила за поддръжка (4.5)

                     X

                     6.2.4.7

               2.4.   Изисквания към независимия оценител

         2.4.1.   Демонстрацията на съответствието на СИ се извършва от независим оценител, избран от заявителя. Независим оценител може да бъде външен субект или вътрешна част от управителя на инфраструктурата.
         2.4.2.   По отношение на железопътната инфраструктура, независимият оценител трябва да има:

                     а)

                     подходяща техническа подготовка;

                     б)

                     задоволително познаване на изискванията, свързани с оценката и достатъчен опит в провеждането на изпитванията за това; както и

                     в)

                     способността да изготвя сертификати за демонстриране на съответствие на СИ и техническите документи, които съставляват официалния отчет за проведените оценявания.

               2.4.3.   Независимият оценител, който е вътрешна част от управителя на инфраструктурата, следва да отговаря на следните изисквания:

                     а)

                     оценителят и неговият персонал са обособени организационно и имат методи на докладване, които гарантират тяхната безпристрастност;

                     б)

                     нито оценителят, нито неговият персонал могат да бъдат държани отговорни за експлоатацията или поддръжката на продуктите, които оценяват, и не могат да участват в дейности, които биха могли да нарушат тяхната безпристрастност или добросъвестност във връзка с дейностите им по оценяването;

               2.5.   Декларация за демонстриране

         2.5.1.   Върху декларацията за демонстриране на съответствието на СИ и придружаващите документи се поставят дата и подпис.
         2.5.2.   Декларацията се пише на същия език, на който е написано техническото досие, и съдържа следното:

                     а)

                     позоваванията на процедурата за демонстриране на съответствие с техническите спецификации за оперативна съвместимост за съществуващи линии;

                     б)

                     търговското наименование и пълния адрес на заявителя или негов упълномощен представител, установен в ЕС; ако се използва представител, трябва да бъде посочено и търговското наименование на заявителя);

                     в)

                     кратко описание на подсистемата;

                     г)

                     наименование и адрес на независимия оценител, който е извършил демонстрирането на съответствието на СИ;

                     д)

                     позовавания на документите, които се съдържат в техническото досие;

                     е)

                     всички приложими временни или окончателни разпоредби, с които трябва да са съобразени подсистемите, и по-специално всякакви ограничения или условия за експлоатацията;

                     ж)

                     ако декларацията за демонстриране на съответствието на СИ е временна — срока на валидност;

                     з)

                     самоличност на подписващия.


title: Препоръка (ЕС) 2015/1029 на Съвета от 19 юни 2015 година за прекратяване на положението на прекомерен бюджетен дефицит в Обединеното кралство

text:
               30.6.2015

               BG

               Официален вестник на Европейския съюз

               L 163/55

         ПРЕПОРЪКА (ЕС) 2015/1029 НА СЪВЕТА
   от 19 юни 2015 година
   за прекратяване на положението на прекомерен бюджетен дефицит в Обединеното кралство
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 7 от него,
   като взе предвид препоръката на Европейската комисия,
   като има предвид, че:

               (1)

               Съгласно член 126 от Договора за функционирането на Европейския съюз (ДФЕС) държавите членки трябва да избягват прекомерния бюджетен дефицит.

               (2)

               Съгласно точка 4 от Протокол № 15 за някои разпоредби, отнасящи се до Обединеното кралство Великобритания и Северна Ирландия, приложен към Договора за Европейския съюз и към ДФЕС, задължението съгласно член 126, параграф 1 от ДФЕС за избягване на прекомерен бюджетен дефицит не се прилага по отношение на Обединеното кралство, освен ако еврото не бъде прието за национална парична единица. Точка 5 от посочения протокол предвижда, че Обединеното кралство се стреми да избягва прекомерен бюджетен дефицит.

               (3)

               Пактът за стабилност и растеж се основава на целта за осигуряване на стабилни публични финанси като средство за подобряване на условията за ценова стабилност и висок и устойчив растеж, водещ до създаване на трудова заетост.

               (4)

               На 8 юли 2008 г. в съответствие с член 104, параграф 6 от Договора за създаване на Европейската общност (ДЕО) Съветът реши, че в Обединеното кралство е налице прекомерен бюджетен дефицит и отправи препоръка за коригирането му най-късно до финансовата 2009—2010 г. в съответствие с член 104, параграф 7 от ДЕО и член 3 от Регламент (ЕО) № 1467/97 на Съвета (1)
                   (2).

               (5)

               В съответствие с член 104, параграф 8 от ДЕО на 27 април 2009 г. Съветът констатира, че Обединеното кралство не е предприело действия в отговор на препоръката на Съвета от 8 юли 2008 г. (3) На 2 декември 2009 г. Съветът отправи преразгледана препоръка съгласно член 126, параграф 7 от ДФЕС, в която се посочваше, че Обединеното кралство трябва да преодолее прекомерния дефицит до 2014—2015 г. На 6 юли 2010 г. Комисията заключи, че според прогнозата на службите на Комисията от пролетта на 2010 г. Обединеното кралство е предприело ефективни действия в съответствие с препоръката на Съвета от 2 декември 2009 г., и изрази мнение, че към момента не са необходими допълнителни мерки в рамките на процедурата при прекомерен дефицит.

               (6)

               На 19 юни 2015 г. Съветът констатира в съответствие с член 126, параграф 8 от ДФЕС, че Обединеното кралство не е предприело ефективни действия през периода от 2010—2011 г. до 2014—2015 г. в отговор на препоръката на Съвета от 2 декември 2009 г.

               (7)

               В съответствие с член 126, параграф 7 от ДФЕС, както и с член 3 от Регламент (ЕО) № 1467/97, от Съвета се изисква да отправи препоръки до съответната държава членка за преодоляването на съществуващия прекомерен дефицит в рамките на определен период. В препоръката се определя максимален срок от шест месеца, през който съответната държава членка да предприеме ефективни действия за коригиране на прекомерния дефицит. Освен това в препоръката за коригирането на прекомерния дефицит Съветът изисква да бъдат постигнати годишни бюджетни цели, които съгласно прогнозата, на която се базира препоръката, съответстват на минимално годишно подобрение на структурното салдо (т.е. коригираното спрямо фазата на икономическия цикъл салдо, без еднократните и другите временни мерки) от най-малко 0,5 % от БВП като целеви показател.

               (8)

               В актуализираната прогноза на Комисията от пролетта на 2015 г. (4) се предвижда увеличаване на реалния БВП с 2,4 % през 2015—2016 г. и с 2,1 % през 2016—2017 г. след растеж от 2,8 % през 2014—2015 г. (5) Вътрешното търсене е било основен двигател на растежа и през двете години. Очаква се частното потребление да нараства постепенно през прогнозния период, при засилване на темпа на увеличение на номиналните заплати и запазване на ниската инфлация. Инфлацията бързо намалява и от най-високата си стойност — 5,2 % през септември 2011 г., достигна 0,1 % през първото тримесечие на 2015 г. Очаква се тя да се засили до 1,1 % през последното тримесечие на 2015 г., като на годишна база предвижданията са за 0,4 %, а за 2016 г. прогнозите сочат ускоряване до 1,6 %. Макар и да се очаква известен спад в инвестициите в сравнение с 2014 г., те остават на сравнително високо равнище под влияние на благоприятните условия на кредитиране, добрите корпоративни печалби, както и на голямото търсене. Външният сектор се очаква да продължи да влияе негативно на растежа, но в по-малка степен — на фона на подобрените перспективи за еврозоната, която е най-големият търговски партньор на Обединеното кралство. Заетостта е висока, а процентът на безработицата се очаква да спадне до 5,4 % през 2015 г. и до 5,3 % през 2016 г.

               (9)

               Дефицитът по консолидирания държавен бюджет намаля от най-високата си стойност от 10,9 % от БВП през 2009—2010 г. до 5,2 % от БВП през 2014—2015 г. За същия период структурното салдо се е понижило от 8,0 % от БВП до 4,7 % от БВП. Средното годишно подобрение на структурното салдо възлиза на 0,7 % за периода между 2010—2011 г. и 2014—2015 г. След корекция за ефекта от преразглеждането на растежа на потенциалния БВП между прогнозата към настоящия момент и тази, залегнала в препоръката на Съвета от 2 декември 2009 г., както и за движението на равнището на приходите в сравнение с очакваното при стандартна еластичност спрямо растежа на БВП, средногодишното подобрение на структурното салдо за периода се оценява на 1,1 % от БВП. По-голямата част от мерките по плана за консолидация бяха заложени в извънредния бюджет от юни 2010 г. — те възлизаха на 2,5 % от БВП за периода между 2010—2011 г. и 2014—2015 г. Малко над една четвърт от тях са били данъчни, катоостаналите три четвърти от мерките са били за намаляване на разходите. Оставащата фискална консолидация от около 1 % от БВП беше направена посредством две фискални мерки, обявени преди бюджета от юни 2010 г. и в следващите бюджети и есенни отчети до ноември 2014 г. Наложиха се някои размествания между текущите и капиталовите разходи, а периодът на консолидация бе удължен до 2018—2019 г.

               (10)

               Общият държавен брутен дълг се увеличи от 42,7 % от БВП през 2007—2008 г. до 88,4 % през 2014—2015 г.; това равнище представлява трайно превишение над посочената в Договора референтна стойност от 2009—2010 г. Принос за това увеличение на дълга имат измененията в първичния дефицит и интервенциите във финансовия сектор, при които ефективно бяха национализирани две банки. Въз основа на прогнозата на Комисията от пролетта на 2015 г. се очаква незначително допълнително увеличение на съотношението на дълга към БВП. В същото време задбалансовите позиции, свързани с интервенциите във финансовия сектор, биха могли да имат положителен ефект върху развитието на дълга в бъдеще.

               (11)

               Номиналният дефицит през 2014—2015 г. възлиза на 5,2 % от БВП, т.е. Обединеното кралство не е коригирало прекомерния дефицит в рамките на срока, определен в препоръката на Съвета от 2 декември 2009 г. Това се дължи на липсата на достатъчно действия на фона на много по-неблагоприятната начална позиция — преразглежданията понижиха растежа на БВП с 1,0 процентен пункт през 2008—2009 г. до – 2,3 %. Приемането на преразгледана препоръка по отношение на Обединеното кралство съгласно член 126, параграф 7 от ДФЕС за определяне на нов краен срок за коригиране на прекомерния дефицит е обосновано и в съответствие с правилата на Пакта за стабилност и растеж.

               (12)

               В условията на голяма несигурност на икономическата и бюджетната конюнктура бюджетната цел, препоръчана за последната година от срока за извършване на корекцията, следва да се формулира така, че стойността ѝ да бъде по-ниска от референтната стойност съгласно Договора, с цел да се гарантира ефективна и трайна корекция в рамките на определения срок.

               (13)

               Предоставянето на една допълнителна година на Обединеното кралство в съответствие с общото правило в Регламент (ЕО) № 1467/97 би било твърде строго в случая, тъй като налага извършване на корекция на номиналния дефицит от 2,2 % от БВП. Подобна корекция за 2015—2016 г. би могла да повлияе значително на неотдавнашното покачване на реалния растеж на заплатите и по този начин да се отрази неблагоприятно на растежа. Тя също ще изисква прилагането на допълнителни мерки в много кратки срокове. Според актуализираната прогноза на Комисията от пролетта на 2015 г. подобна корекция би оказала силно отрицателно въздействие върху икономическия растеж. Поради това изглежда целесъобразно срокът за преодоляване на прекомерния дефицит на Обединеното кралство да бъде удължен с две години.

               (14)

               Удължаването на срока за коригирането на прекомерния дефицит с две години предполага междинни цели за номиналния дефицит от 4,1 % от БВП за 2015—2016 г. и 2,7 % от БВП за 2016—2017 г. Съответното подобряване на структурното бюджетно салдо при тези цели следва да бъде съответно с 0,5 % от БВП и 1,1 % от БВП. Базовият сценарий в актуализираната прогноза на Комисията от пролетта на 2015 г. включва предварително обявените дискреционни мерки в размер на 1,4 % от БВП за периода 2015—2016 г. и 2016—2017 г. — около три четвърти от тях предвиждат съкращаване на разходи. В плана за корекция се предвижда достатъчен предпазен марж по отношение на референтната стойност за дефицита от 3 % от БВП и се приема, че оказва най-малко отрицателно влияние върху растежа, като същевременно се дава възможност за придържане към изискваното минимално годишно структурно подобрение от 0,5 % от БВП. За постигането на тази цел Обединеното кралство следва изцяло и своевременно да изпълни мерките, обявени до и обхващащи бюджета за 2015 г., като всички изменения на текущите планове следва да бъдат неутрални от фискална гледна точка; така няма да има необходимост от нови мерки в допълнение към вече обявените,

         ПРИЕ НАСТОЯЩАТА ПРЕПОРЪКА

               1)

               Обединеното кралство следва да прекрати съществуващото положение на прекомерен дефицит най-късно до 2016—2017 г.

               2)

               Обединеното кралство следва да постигне номинален дефицит от 4,1 % от БВП през 2015—2016 г. и 2,7 % от БВП през 2016—2017 г., което съответства на годишно подобрение на структурното салдо съответно от 0,5 % от БВП през 2015—2016 г. и 1,1 % от БВП през 2016—2017 г., въз основа на актуализираната прогноза на службите на Комисията от пролетта на 2015 г.

               3)

               Обединеното кралство следва да прилага в пълна степен мерките за консолидация, включени в бюджетите и есенните отчети до бюджета за 2015 г. включително, за постигане на препоръчаното структурно подобрение, като евентуалните изменения следва да са неутрални от фискална гледна точка спрямо настоящите планове. Обединеното кралство следва да представи по-подробно описание на съкращенията на разходите при предстоящия преглед на разходите. Те са необходими, за да се гарантира корекцията на прекомерния дефицит до 2016—2017 г.

               4)

               Освен това Обединеното кралство следва да ускори свиването на номиналния дефицит през 2015—2016 г. и 2016—2017 г., в случай че икономическата, финансовата или бюджетната конюнктура се окаже по-благоприятна, отколкото се очаква в момента. Мерките за бюджетна консолидация следва да гарантират трайно подобрение на структурното салдо на консолидирания бюджет, като същевременно подкрепят растежа. По-специално, следва да се избягва прилагането на допълнителни съкращения по отношение на капиталовите разходи.

               5)

               Съветът определя за Обединеното кралство срок до 15 октомври 2015 г., в който: i) да предприеме ефективни действия, както и ii) да представи подробен доклад за консолидационната си стратегия за постигането на целите в съответствие с член 3, параграф 4а от Регламент (ЕО) № 1467/97.

         Освен това органите на Обединеното кралство следва: i) да изпълнят задължението за определяне на средносрочна бюджетна цел, както е предвидено в Пакта за стабилност и растеж; и ii) да приложат планираните реформи за увеличаване на възрастта за пенсиониране с цел укрепване на дългосрочната устойчивост на публичните финанси.
   И накрая, за да се осигури успех на стратегията за фискална консолидация, ще бъде важно фискалната консолидация да бъде подкрепена от всеобхватни структурни реформи в съответствие с препоръките на Съвета, отправени към Обединеното кралство в рамките на европейския семестър, и по-конкретно с препоръките, отнасящи се до предпазната част от процедурата при макроикономически дисбаланси.
   Адресат на настоящата препоръка е Обединеното кралство Великобритания и Северна Ирландия.

      Съставено в Люксембург на 19 юни 2015 година.

            За Съвета

            Председател

         J. REIRS

      (1)  Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (ОВ L 209, 2.8.1997 г., стр. 6).

      (2)  Всички документи, свързани с процедурата при прекомерен дефицит по отношение на Обединеното кралство, се намират на следния адрес в интернет: http://ec.europa.eu/economy_finance/economic_governance/sgp/deficit/countries/uk_en.htm

      (3)  Решение 2009/409/ЕО на Съвета от 27 април 2009 г. за установяване, в съответствие с член 104, параграф 8 от Договора, дали Обединеното кралство e предприело ефективни действия в отговор на препоръката на Съвета от 8 юли 2008 г. съгласно член 104, параграф 7 (ОВ L 132, 29.5.2009 г., стр. 11).

      (4)  Ръстът на БВП за първото тримесечие на 2015 г. беше публикуван след оповестяването на прогнозата на Комисията от пролетта на 2015 г. Ето защо настоящата оценка на ефективното действие се основава на актуализирана прогноза.

      (5)  Публикуваната пролетна прогноза представя единствено данни за календарна година. Стойностите за финансовите години се изчисляват на базата на тримесечния профил на публикуваната прогноза.